Onweerswolke pak saam vir Floyd ShivambuFloyd Shivambu. Foto: ANA Die EFF is besig om sy grofgeskut gereed te kry ter verdediging van sy onderleier, Floyd Shivambu, in die parlement se etiekkomitee. Die party het Vrydag aangekondig dat sy leier, Julius Malema, voortaan op die etiekkomitee gaan dien. Dit is net betyds om Shivambu te verdedig in die eerste van twee uiteenlopende kwessies waaroor hy op die rooi tapyt moet verskyn, en is ’n aanduiding dat die EFF die erns van die situasie besef, en voluit gaan baklei aan Shivambu se kant. Hoewel die afgelope tyd baie klem gelê is op Shivambu se beweerde trek van voordeel uit die ineenstorting van die VBS Bank (dis bevindings in ’n verslag van die Reserwebank wat hy ten sterkste ontken), gaan dit nog ’n rukkie duur voordat die VBS-kwessie voor die etiekkomitee land. Wat vir Shivambu voor die deur lê, is ’n verhoor voor die etiekkomitee volgende Woensdag na aanleiding van Shivambu se aanranding van ’n joernalis, Adrian de Kock, op die parlementêre terrein ‘n paar maande gelede. Daar is nie veel twyfel oor wat gebeur het nie, want beeldmateriaal van die insident bestaan en daar was baie ooggetuies. Basies het Shivambu uit ’n motor geklim, De Kock het foto’s van hom begin neem en Shivambu het vir De Kock aangerand. Benewens klagtes by die polisie het die Persgaleryvereniging, wat alle geakkrediteerde parlementêre joernaliste verteenwoordig, ’n klag by die parlement se etiekkomitee ingedien oor Shivambu se gedrag op die parlementêre terrein. Shivambu en die EFF het sedertdien om verskoning gevra vir sy gedrag teenoor De Kock, wat beteken die enigste uitstaande kwessie is die mate waartoe die etiekkomitee hom moet straf. Die verrigtinge van die etiekkomitee is gewoonlik geslote, maar sowel De Kock as die Persgaleryvereniging het reeds gevra dat hierdie sessie vir die publiek oopgestel word in die openbare belang – ’n stap wat die EFF waarskynlik met mag en mening sal teenstaan wanneer dit op 14 November aan die bod kom.